Irving Berlin
Store norske leksikon,Kunst og estetikk,Musikk,Musikaler
Irving Berlin var en amerikansk komponist og librettist. Han var den førende amerikanske slager- og musikalkomponisten i første halvdel av 1900-tallet, og regnes som en av musikalteaterets grunnleggere. Berlin er en av de få innenfor sjangeren som alltid skrev både tekst og musikk.
Han ble født i Russland og flyttet med familien til New York City i 1893. Berlin fikk sitt gjennombrudd i 1910 med melodien Alexander's Ragtime Band, og skrev blant annet sangene Whispering, Putting On the Ritz, How Deep Is the Ocean og God Bless America, Sistnevnte har nærmest status som en nasjonalsang nummer to. Fra 1914 var han aktiv på Broadway. Til hans største scenesuksesser hører As Thousands Cheer (1933), This Is The Army (1942; filmatisert i 1943), Annie Get Your Gun (1946; filmatisert i 1950) og Call Me Madam (1950; filmatisert i 1953).Berlin skrev også melodiene til en lang rekke klassikere innenfor musikkfilmen, som Fred Astaire og Ginger Rogers-filmene Top Hat (1935), Follow The Fleet (1936) og Carefree (1938), videre Holiday Inn (1942; Oscarpris for sangen White Christmas), Blue Skies (1946) og Easter Parade (1948). Som en av århundrets mest profilerte og rikeste komponister, opplevde han å bli umoderne på sekstitallet, og han nektet å la seg hylle på hundreårsdagen i 1988. Les mer i Store norske leksikon musikal Eksterne lenker Irving Berlin